অবশেষে মধুরেণ সমাপয়েত। ১৫ দিন ধরে চলা দীপিকা-রণবীরের বিয়ে পর্ব শেষ হয়েছে। ১ ডিসেম্বর মুম্বইয়ের দীপবীরের রিসেপশনে বসেছিল তারকাদের হাট। পুরো মহলই সেজে উঠেছিল যেন ফ্যাশন র‌্যাম্পের কায়দায়। 
গোলাপফুলে সাজানো দেওয়ালের সামনে এসে তারকারা দাঁড়াতেই পাপারাৎজিদের ক্যামেরা তাঁদের বন্দি করেছে। এই তারকা খচিত মেলায় একসঙ্গে হাজির হলেন দিশা পটানি ও টাইগার শ্রফ। কিন্তু রিসেপশনে ঢুকতেই যুগল এমন কাণ্ড ঘটালেন, যা ফাঁকি দেয়নি পাপারাৎজিদের চোখকে। মুহূর্তে ভাইরাল হয় সেই দৃশ্য। 

এই সেই ছবি। ছবি— দিশা-টাইগারের ইনস্টাগ্রাম ফ্যানপেজ 
ভিডিওয় দেখা যাচ্ছে, দিশা এমনই লম্বা একটি গাউন পরেছেন, যা হাঁটতে সমস্যা তৈরি করছে। তবে টাইগার থাকায় সমাধানের অপেক্ষা করতে হয়নি দিশাকে। টাইগারই দিশার গাউনের সেই লম্বা অংশ তুলে ধরে তাঁকে হেঁটে আসতে সাহায্য করেন। 
রূপোলি গাউনে সবসময়ের মতোই মোহময়ী লাগছিল ত্বন্বী দিশাকে। পাশে অফ হোয়াইট ও কালো স্যুটে টাইগারও মানানসই। তাই দীপবীর ‘শো’ বেস্ট-ড্রেসড যুগলের কোনও পুরস্কার থাকলে তা পেতেই পারতেন টাইগার-দিশা।